b'\n_START_ARTICLE_\nMette Frederiksen\n_START_SECTION_\nBaggrund\n_START_PARAGRAPH_\nMette Frederiksen blev f\xc3\xb8dt i Aalborg den 19. november 1977 som datter af typograf og tillidsmand p\xc3\xa5 Aalborg Stiftstidende Flemming Frederiksen og p\xc3\xa6dagog Anette Frederiksen. Hun blev f\xc3\xb8dt ind i en socialdemokratisk familie. Familien bestod udover Flemming, Anette og Mette af storebroren Per._NEWLINE_Hun startede sin folkeskoletid p\xc3\xa5 Frydendal Skole Skolen lukkede dog f\xc3\xa5 \xc3\xa5r efter, at hun startede, hvorefter hun skiftede til Byplanvejens Skole, hvor hun gik frem til 1993. Hun blev student fra Aalborghus Gymnasium i 1996 og har en bachelor i administration og samfundsfag fra Aalborg Universitet i 2007 \xe2\x80\x93 og har desuden en masteruddannelse i Afrikastudier fra K\xc3\xb8benhavns Universitet i 2009. Fra 2000 til 2001 arbejdede hun som ungdomskonsulent i den faglige hovedorganisation LO._NEWLINE_Privat var hun gift med Erik Harr, der er kommunikationsdirekt\xc3\xb8r i Danmarks Apotekerforening. Parret blev skilt i april 2014. Sammen har de b\xc3\xb8rnene Ida Feline (f\xc3\xb8dt i december 2002) og Magne (f\xc3\xb8dt i 2006). Familien var bosiddende i den k\xc3\xb8benhavnske forstad Ballerup, er i l\xc3\xb8bet af 2019 flyttet til Hareskov i Fures\xc3\xb8 kommune.\n_START_SECTION_\nModstander af prostitution\n_START_PARAGRAPH_\nFrederiksen har i en \xc3\xa5rr\xc3\xa6kke sl\xc3\xa5et fast, at hun er kraftig tilh\xc3\xa6nger af et forbud mod at k\xc3\xb8be seksuelle ydelser i Danmark ligesom i Sverige og Norge. I august 2002 udtalte hun blandt andet, at hun ville arbejde for at prostitution i Danmark skulle g\xc3\xb8res ulovligt \xe2\x80\x93 blandt andet ved at kunden skulle g\xc3\xb8res kriminel._NEWLINE_Ved den socialdemokratiske kongres i september 2009 udtalte hun: "Jeg mener, at det er helt principielt, at vi som samfund grundl\xc3\xa6ggende skal sige, at mennesker ikke skal v\xc3\xa6re til salg. Jeg siger det ogs\xc3\xa5, fordi jeg kan se, at der er ekstremt alvorlige f\xc3\xb8lgevirkninger af et liv med prostitution, som giver psykiske og fysiske m\xc3\xa9n. Og jeg siger det ogs\xc3\xa5, fordi det er blevet et ekstremt lukrativt kriminelt marked, hvor handel med kvinder og mindre\xc3\xa5rige er taget til."\n_START_SECTION_\nSygedagpenge\n_START_PARAGRAPH_\nDen 7. februar 2013 pr\xc3\xa6senterede Mette Frederiksen regeringens forslag til en ny model for sygedagpenge, der blandt andet foresl\xc3\xa5r, at sygemeldte med livstruende sygdomme, s\xc3\xa5som kr\xc3\xa6ft, blodpropper eller hjertesvigt fremover skal have ubegr\xc3\xa6nset adgang til sygedagpenge, mens de er syge. Et af de konkrete forslag i regeringens udspil er, at alle sygemeldte fremover skal have revurderet deres sag efter seks m\xc3\xa5neder og ydelsen skal fremover v\xc3\xa6re p\xc3\xa5 niveau med kontanthj\xc3\xa6lp. Frederiksen udtalte i forbindelse med den nye sygedagpengemodel: "Vi tror p\xc3\xa5, at vi som samfund kan l\xc3\xb8fte opgaven og ogs\xc3\xa5 f\xc3\xa5 borgere med et uforudsigeligt og sv\xc3\xa6rt sygdomsforl\xc3\xb8b v\xc3\xa6k fra sygedagpenge og i job igen. Det handler om, at vi skal give den enkelte en meningsfuld og helhedsorienteret indsats. Vi skal s\xc3\xa6tte tidligere ind med en aktiv indsats \xe2\x80\x93  og med en indsats, hvor den enkelte kan se en mening med indsatsen."_NEWLINE_Det foresl\xc3\xa5s ogs\xc3\xa5 i udspillet, at sygemeldte skal kunne sig nej tak til behandling \xe2\x80\x93 for eksempel med antidepressiv medicin eller elektrochok \xe2\x80\x93 uden at de dermed mister retten til sygedagpenge. Hun udtalte: "Vi har haft nogle konkrete sager, hvor folk har f\xc3\xb8lt sig tvunget til at modtage antidepressiv medicin eller elektrochok for at kunne forblive p\xc3\xa5 sygedagpenge \xe2\x80\x93 og det, synes jeg, er for vidtg\xc3\xa5ende." Ligeledes foresl\xc3\xa5s det, at den sygemeldte borger skal have forelagt sin sag for en specialiseret l\xc3\xa6ge i de tilf\xc3\xa6lde, hvor kommunen overvejer at stoppe sygedagpengene. _NEWLINE_Hun er efterf\xc3\xb8lgende blevet kritiseret af Gigtforeningen og Scleroseforeningen, der mener at man skaber et a- og et b-hold blandt sygemeldte, der ogs\xc3\xa5 kalder den nye sygedagpengemodel for uretf\xc3\xa6rdig og uforst\xc3\xa5elig. Socialdemokraternes regionsr\xc3\xa5dsmedlem i hovedstaden Maja Holt H\xc3\xb8jgaard, har ogs\xc3\xa5 kritiseret ministeren, da hun udtalte: "de nye sygedagpengeregler betyder, at man ikke l\xc3\xa6ngere f\xc3\xa5r hj\xc3\xa6lp efter, hvor syg man er, men efter hvilken sygdom, man har."\n_START_SECTION_\nMade in Denmark \xe2\x80\x93 Europa skal genindustrialiseres\n_START_PARAGRAPH_\nSom besk\xc3\xa6ftigelsesminister har hun ved flere lejligheder bragt fokus p\xc3\xa5 afindustrialiseringen af Europa og Danmark i s\xc3\xa6rdeleshed. Den 4. januar 2013 bragte Politiken en kronik med Made in Denmark. Heri fastslog Frederiksen sammen med tre erhvervsfolk at tabet af 200.000 industriarbejdspladser i Danmark og mere end 6 millioner i Europa siden finanskrisen udgjorde et problem, da "vi ikke er en nation af kreative Georg Gearl\xc3\xb8s\'er, som kan n\xc3\xb8jes med at arbejde 7,25 timer om dagen, holde syv ugers ferie, h\xc3\xa6ve vore h\xc3\xb8je l\xc3\xb8nninger, mens vi udkonkurrerer resten af verden med smarte l\xc3\xb8sninger udt\xc3\xa6nkt i det h\xc3\xb8je Nord."_NEWLINE_Kronikken fastsl\xc3\xa5r at industriproduktion er n\xc3\xb8dvendig for at beholde den danske styrkeposition, s\xc3\xa5 der ogs\xc3\xa5 i "fremtiden skal v\xc3\xa6re produkter fra danske virksomheder, der er \xe2\x80\x99Made in Denmark\xe2\x80\x99."\n_START_SECTION_\nStatsminister\n_START_PARAGRAPH_\nEfter 20 dages forhandlinger med Radikale Venstre, SF og Enhedslisten i egenskab af kongelig unders\xc3\xb8ger kunne hun den 27. juni pr\xc3\xa6sentere Regeringen Mette Frederiksen foran Amalienborg.\n_START_SECTION_\nDagpengesagen\n_START_PARAGRAPH_\nDen 14. marts 2013 meddelte Ekstra Bladet , at hun og hendes ministerium havde undladt at orientere Folketinget om de rigtige tal ang\xc3\xa5ende hvor mange dagpengemodtagere, der ville falde ud af dagpengesystemet i 2013. If\xc3\xb8lge Ekstra Bladet havde besk\xc3\xa6ftigelsesministeriet den 5. december 2012 nye tal for, hvor mange personer, man forventede ville miste dagpengeretten 1. januar 2013 og de f\xc3\xb8lgende seks m\xc3\xa5neder. Tallet var 22.679 personer og dermed v\xc3\xa6sentlig h\xc3\xb8jere end de 7-12.000 personer, som regeringen havde meldt ud. Dette blev hun st\xc3\xa6rkt kritiseret for \xe2\x80\x93 og b\xc3\xa5de Enhedslisten og Dansk Folkeparti kaldte hende efterf\xc3\xb8lgende i samr\xc3\xa5d omkring sagen._NEWLINE_De nye dagpengeregler blev vedtaget i 2010 af VK-regeringen og Dansk Folkeparti, og skulle v\xc3\xa6re fuldt ud implementeret 2. juli 2012. \xc3\x86ndringerne betyder, at dagpengeperioden forkortes fra 4 til 2 \xc3\xa5r. I finanslovsaftalen for 2012 blev det aftalt at forl\xc3\xa6nge dagpengeperioden med op til et halvt \xc3\xa5r for alle forsikrede ledige, der opbrugte dagpengeretten i 2. halv\xc3\xa5r 2012. Derfor var det f\xc3\xb8rst fra 1. januar 2013, at rigtige mange begyndte at miste deres dagpengeret.'